b'\n_START_ARTICLE_\nUmjetni\xc4\x8dka radionica Heferer\n_START_PARAGRAPH_\nUmjetni\xc4\x8dka radionica Heferer je hrvatska tvrtka za gradnju orgulja, harmonija i klavira. Najzaslu\xc5\xbenija je za razvoj orguljarstva u Hrvatskoj.\n_START_SECTION_\nPovijest\n_START_PARAGRAPH_\nDjelovanje po\xc4\x8dela u Austriji, u Grazu 1849. godine. U Hrvatskoj djeluje od 1868. godine. Osnovana kao Prva hrvatska gradiona orgulja, harmonija glasovira, a osnovao ju je Michael (Mijo) Heferer (1825. \xe2\x80\x93 1887.). U Hrvatskoj je prvo djelovala u Karlovcu. Nakon dvije godine sjedi\xc5\xa1te premjestila u Zagreb, u kojem djeluje i danas. Uz Mihaela, graditelji iz ove radione su sljede\xc4\x87i Hefereri: Ferdo (Graz, 1853. \xe2\x80\x93 Zagreb, 1928), August (Graz, 1881. \xe2\x80\x93 Zagreb, 1944.), Ivan (Zagreb, 1927.), August (Zagreb, 1951.) te Tomislav (Zagreb 1969.). Radionica je pratila sve tekovine stilskog (klasicizam, romantizam, moderna) i tehni\xc4\x8dkog razvitka orgulja: mehani\xc4\x8dke, pneumatske, elektropneumatske trakture, te zra\xc4\x8dnica s kliznicama i \xc4\x8dunji\xc4\x87ima._NEWLINE_Ukupno 263 orgulje radionice Heferer nalaze posvuda u Hrvatskoj, BiH, Sloveniji, Austriji i Vojvodini. Od toga samo zagreba\xc4\x8dkim crkvama je 18 te u okolici Zagreba jo\xc5\xa1 29 orgulja, ali i sinagogama, samostanima, kapelama, sjemeni\xc5\xa1tima, glazbenim \xc5\xa1kolama, Muzi\xc4\x8dkoj akademiji.  Konzervacija-restauracija Restaurirala je od 1971. godine do danas 58 povijesnih i spomeni\xc4\x8dkih orgulja._NEWLINE_Godine 1994. Umjetni\xc4\x8dka radionica Heferer pokrenula je u suradnji s Koncertnom direkcijom Zagreb ciklus koncerata Orgulje Heferer (Festival Orgulje Heferer) na orguljama diljem Hrvatske. Koncerti su na orguljama koje je Radionica Heferer obnovila. Festival se odr\xc5\xbeava svake godine u trajanju od nekoliko mjeseci.'